b'\n_START_ARTICLE_\nMartynas Sta\xc5\xa1kus\n_START_PARAGRAPH_\nMartynas Sta\xc5\xa1kus (1969 m. bir\xc5\xbeelio 10 d. \xc5\xa0irvintose), choro, orkestro ir operos dirigentas, pedagogas.\n_START_SECTION_\nBiografija\n_START_PARAGRAPH_\n1984\xe2\x80\x931988 choro dirigavimo mok\xc4\x97si Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje (d\xc4\x97st. V. \xc5\xbdvirblis). 1986 respublikinio jaun\xc5\xb3j\xc5\xb3 atlik\xc4\x97j\xc5\xb3 konkurso Klaip\xc4\x97doje laureatas. 1988\xe2\x80\x931993 Lietuvos valstybin\xc4\x97je konservatorijoje (muzikos akademijoje) studijavo choro dirigavim\xc4\x85 (doc. R. Misiukevi\xc4\x8diaus klas\xc4\x97), o 1989\xe2\x80\x931995 toje akademijoje \xe2\x80\x93 orkestrin\xc4\xaf dirigavim\xc4\x85 (doc. G. Rinkevi\xc4\x8diaus klas\xc4\x97). 1990 tarptautinio J. Naujalio dirigent\xc5\xb3 konkurso Vilniuje ir 1991 tarptautinio choro dirigent\xc5\xb3 konkurso Lenkijoje Vroclave (Wroclaw) laureatas._NEWLINE_Nuo 1992 Lietuvos muzikos akademijos Kauno fakultet\xc5\xb3 Choro dirigavimo katedros d\xc4\x97stytojas._NEWLINE_Nuo 2014 Lietuvos muzikos akademijos Docentas._NEWLINE_Nuo 1993 Vilniaus mokytoj\xc5\xb3 nam\xc5\xb3 kamerinio mi\xc5\xa1riojo choro (apie 30 dalyvi\xc5\xb3) \xe2\x80\x9eSalutaris\xe2\x80\x9c meno vadovas ir dirigentas. Kolektyvas paruo\xc5\xa1\xc4\x97 nema\xc5\xbea koncertini\xc5\xb3 program\xc5\xb3 ir sureng\xc4\x97 per 100 koncert\xc5\xb3 Lietuvoje ir u\xc5\xbesienyje. Su orkestrais ir solistais atliko stambi\xc5\xb3 J. S. Bacho, W. A. Mozarto, F. Schuberto, G. Faur\xc4\x97, F. Poulenco ir kit\xc5\xb3 kompozitori\xc5\xb3 k\xc5\xabrini\xc5\xb3. \xe2\x80\x9eSalutaris" 1993 ir 1994 tarptautini\xc5\xb3 konkurs\xc5\xb3 Italijoje Arece (Arezzo), Saviljane ir Pranc\xc5\xabzijoje Ture (Tours) laureatas, 1994 I Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje ir 1995 X S. \xc5\xa0imkaus konkurs\xc5\xb3 Klaip\xc4\x97doje laureatas, 1996 tarptautinio chor\xc5\xb3 konkurso Vokietijoje (Miltenberge) laureatas. 1998 vasar\xc4\x85 choras antr\xc4\x85 kart\xc4\x85 gastroliavo Vokietijoje (Bavarijoje). Jis \xe2\x80\x93 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dalyvis._NEWLINE_Nuo 1995 M. Sta\xc5\xa1kus Lietuvos operos ir baleto teatro dirigentas, nuo 1997 vyr. dirigentas. Diriguotos \xc5\xa1ios operos: G. Verdi \xe2\x80\x9eNabukas\xe2\x80\x9c, \xe2\x80\x9eAida\xe2\x80\x9c ir \xe2\x80\x9eMakbetas\xe2\x80\x9c, G. Puccini \xe2\x80\x9eMadam Butterfly\xe2\x80\x9c ir \xe2\x80\x9eToska\xe2\x80\x9c, C. M. Weberio \xe2\x80\x9eLaisvasis \xc5\xa1aulys\xe2\x80\x9c, J. Strausso \xe2\x80\x9e\xc4\x8cigon\xc5\xb3 baronas\xe2\x80\x9c, baletai: J. Strausso \xe2\x80\x9e\xc5\xbdydrasis Dunojus\xe2\x80\x9c, M. Ravelio \xe2\x80\x9eDafnis ir Chloja\xe2\x80\x9c, P. \xc4\x8caikovskio \xe2\x80\x9eSpraktukas\xe2\x80\x9c, M. Teodorakio (Theod\xc3\xb6rakes) \xe2\x80\x9eGraikas Zorbas\xe2\x80\x9c. Pastat\xc4\x97 W. A. Mozarto oper\xc4\x85 \xe2\x80\x9ePagrobimas i\xc5\xa1 Seralio\xe2\x80\x9c ir Ch. Gaunod oper\xc4\x85 \xe2\x80\x9eFaustas\xe2\x80\x9c, dirigavo J. Strausso operet\xc4\x99 \xe2\x80\x9eVienos kraujas" ir kitus veikalus._NEWLINE_M. Sta\xc5\xa1kus dirigavo daug \xc4\xafvairi\xc5\xb3 program\xc5\xb3, parengt\xc5\xb3 su Lietuvos muzikos akademijos kameriniu orkestru, Lietuvos valstybiniu simfoniniu orkestru, Lietuvos nacionalin\xc4\x97s filharmonijos simfoniniu orkestru, Vilniaus universiteto kameriniu \xe2\x80\x9eArchi Vilnensis\xe2\x80\x9c orkestru, Lietuvos kameriniu orkestru, Kauno miesto simfoniniu orkestru su Lietuvos operos ir baleto teatro orkestru ir choru \xe2\x80\x93 pirm\xc4\x85 kart\xc4\x85 Lietuvoje atliko J. S. Bacho \xe2\x80\x9ePasijas pagal Mork\xc5\xb3". M. Sta\xc5\xa1kus \xe2\x80\x93 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'